Na temelju članka 58. Zakona o odgoju i obrazovanju u osnovnoj i srednjoj školi («Narodne novine» broj 87/08, 86/09, 92/10,105/10, 90/11, 16/12 , 86/12, 94/13, 152/14) i članka 58. Statuta Osnovne škole “Janjina”, Šetnica 4, 20246 Janjina (u daljem tekstu: Škola), nakon provedene rasprave na Učiteljskom vijeću, Vijeću roditelja i Vijeću učenika, Školski odbor na sjednici održanoj 25. srpnja 2025. donio je :

**K U Ć N I R E D**

**OPĆE ODREDBE**

**Članak 1.**

Kućnim redom Osnovne škole „Janjina“( u daljnjem tekstu : Škola) uređuju se:

1. **Pravila i obveze ponašanja za vrijeme boravka u Školi**
2. **Radno vrijeme**
3. **Prava i obveze učenika**
4. **Organiziranje i provedba dežurstava**
5. **Postupanje prema imovini Škole**
6. **Postupanje u slučaju povrede Kućnog reda**

**Članak 2.**

Ovaj Kućni red odnosi se na sve osobe za vrijeme njihova boravka u Školi.

S odredbama ovog Kućnog reda razrednici su dužni upoznati učenike i njihove roditelje.

**Članak 3.**

Odredbe ovog Kućnog reda glede rodne pripadnosti neutralne su i odnose se na osobe oba spola.

**PRAVILA I OBVEZE PONAŠANJA ZA VRIJEME BORAVKA U PROSTORU ŠKOLE**

**Članak 4.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

**Članak 5.**

U prostoru Škole nije dozvoljeno:

* **pušenje;**
* **pisanje po zidovima i inventaru Škole;**
* **bacanje papira i drugog otpada izvan koševa za otpatke;**
* **nošenje oružja;**
* **unošenje i konzumiranje alkohola i narkotika;**
* **unošenje sredstava, opreme i uređaja koji mogu izazvati požar i eksploziju;**
* **igranje igara na sreću i sve vrste kartanja;**
* **korištenje mobitela bez dozvole učitelja;**
* **unošenje tiskovina nepoćudnog sadržaja;**
* **prodaja i promidžba svih proizvoda koji nisu u skladu s ciljevima odgoja i obrazovanja;**
* **psihičko i fizičko nasilje te drugi oblici neprimjerenog ponašanja.**

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole, osim u iznimnim slučajevima ako je to u svrhu odgojno obrazovnog rada odnosno uz posebno odobrenje ravnatelja.

**Članak 6.**

U svrhu sigurnosti učenika, radnika i ostalih osoba nazočnih u Školi, ulazna vrata se u pravilu zatvaraju s vanjske strane od početka nastave do kraja nastave, izuzev za vrijeme velikog odmora te je moguće postaviti video nadzor vanjskog prostora Škole i hodnika unutar zgrade.

Uz odobrenje ravnatelja, Škola može u okolnostima koje to zahtijevaju ostati otvorena za vrijeme nastave, za vrijeme izvannastavnih aktivnosti i sl.

**Članak 7.**

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**RADNO VRIJEME**

**Članak 8.**

Radno vrijeme Škole je od 07.00 do 14.00 sati od ponedjeljka do petka.

**Članak 9.**

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj u skladu s važećim propisima.

**Članak 10.**

Roditelji mogu razgovarati s učiteljima Škole u dane primanja roditelja prema rasporedu informacija, o kojemu roditelji moraju biti obaviješteni na roditeljskim sastancima ili putem web stranice Škole.

Iznimno, u opravdanim slučajevima, roditelji mogu razgovarati s učiteljima i u vrijeme koje odredi razrednik odnosno predmetni učitelj.

Roditelji i ostale osobe u pravilu svoj dolazak trebaju najaviti.

Roditelji učenika u pravilu čekaju djecu ispred ulaza u školu.

**PRAVA I OBVEZE UČENIKA**

**Članak 11.**

Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.

Učenik je dužan doći u Školu najkasnije 10 minuta prije početka nastave, a napustiti Školu najkasnije 10 minuta nakon završetka školskih obveza, osim učenika putnika.

**Članak 12.**

Učenik je dužan:

* **kulturno se ponašati za vrijeme boravka u Školi i izvan nje;**
* **održavati čiste i uredne prostore Škole;**
* **dolaziti uredan i primjereno odjeven u Školu što isključuje kratke topiće i hlačice, minice, šminku, nakit, pearcing i sl.;**
* **nakon dolaska u Školu odjevne predmete i osobne stvari odložiti na mjesto određeno za tu namjenu;**
* **mirno ući u učionicu najmanje 5 minuta prije početka nastave i pripremiti se za rad;**
* **pratiti nastavu i ostale oblike neposrednog odgojno obrazovnog rada te savjesno i odgovorno izvršavati sve obveze;**
* **pristojno se odnositi prema učiteljima i drugim radnicima Škole te ostalim učenicima;**
* **savjesno se odnositi prema imovini Škole;**
* **sudjelovati u radu Vijeća učenika.**

**Članak 13.**

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada, koje može promijeniti samo uz dopuštenje razrednika ili predmetnog učitelja.

U kabinet učenici ulaze zajedno s učiteljem.

**Članak 14.**

Učenici koji su zakasnili na nastavu, trebaju tiho ući u učionicu i ispričati se učitelju.

Učenik može izostati s nastave po odobrenju:

* **predmetnog učitelja (s njegova sata), uz dogovor predmetnog učitelja s roditeljem;**
* **razrednika (do 3 radna dana), uz zahtjev roditelja osobno ili na email/Viber/Whatsapp razrednika najmanje dan prije izostanka učenika;**
* **ravnatelja (do 7 radnih dana), uz zahtjev roditelja osobno ili na email adresu škole**

[**skola@os-janjina.skole.hr**](skola@os-janjina.skole.hr) **najkasnije dan prije izostanka učenika;**

* **Učiteljskog vijeća (do 15 radnih dana), uz zahtjev roditelja isključivo na email adresu škole**

[**skola@os-janjina.skole.hr**](skola@os-janjina.skole.hr) **najkasnije 3 dana prije izostanka učenika.**

**Roditelji su dužni razredniku opravdati izostanak učenika najkasnije 5 radnih dana od izostanka.**

Tijekom školske godine roditelj može više puta osobno ili pisanim putem (email/Viber/Whatsapp) opravdati jednodnevni izostanak učenika, a maksimalno pet puta tijekom nastavne godine opravdati izostanak učenika u trajanju od najviše tri uzastopna radna dana.

**Članak 15.**

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj prozvao dužan je ustati.

**Članak 16.**

Učitelj ne smije za vrijeme nastave slati učenika van prostora Škole ili ga kažnjavati udaljavanjem iz učionice.

U slučaju neprimjerenog ponašanja učenika treba uputiti pedagoškoj službi ili učitelj samostalno rješava problem.

**Članak 17.**

Učenici ne smiju bez dopuštenja ulaziti u zbornicu, ured ravnatelja i tajnika.

**Članak 18.**

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 20 minuta.

Za vrijeme malih odmora učenici ne smiju napuštati učionicu i zgradu, a za vrijeme velikog odmora ne smiju boraviti izvan ograđenog okoliša Škole.

**Članak 19.**

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

**Članak 20.**

U razrednom odjelu tjedno se određuje jedan redar.

Redara određuje razrednik prema abecednom redu.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala;
* izvješćuju dežurnog učitelja o nenazočnosti učitelja na nastavi;
* prijavljuju učiteljima početkom svakog nastavnog sata nenazočne učenike;
* izvješćuju učitelja o pronađenim predmetima (knjigama, bilježnicama, odjeći i sl.);
* o uočenim oštećenjima izvješćuju dežurnog učitelja ili razrednika, koji su dalje dužni izvijestiti domara;
* za vrijeme odmora provjetravaju učionicu ako postoji potreba;
* ovlašteni su prijaviti dežurnom učitelju svakog učenika koji se ne pridržava reda .

**DEŽURSTVA**

**Članak 21.**

U Školi za vrijeme rada dežuraju zaposlenici Škole.

Raspored dežurstva zaposlenika utvrđuje ravnatelj. Ako je zaposlenik odsutan na dan dežurstva, dužan je o tome obavijestiti ravnatelja koji će odrediti zamjenu dežurstva.

**Članak 22.**

Dežurna osoba:

* odobrava ulazak u Školu roditeljima, skrbnicima i drugim osobama te o tome vodi evidenciju
* obavlja i druge poslove vezane uz dežurstvo

**Članak 23.**

Na mjestu dežurstva na vidljivom mjestu moraju biti istaknuti telefonski brojevi policije, hitne pomoći, vatrogasaca i Državne uprave za zaštitu i spašavanje.

**POSTUPANJE PREMA IMOVINI**

**Članak 24.**

Svi radnici, učenici i druge osobe koje borave u Školi dužni su skrbiti se o imovini Škole prema načelu dobrog gospodara.

O svakoj materijalnoj šteti na imovini Škole odnosno osobnoj imovini učenici su dužni izvijestiti dežurnog učitelja odnosno razrednika, a učitelji ravnatelja .

**Članak 25.**

Učenici i zaposlenici Škole trebaju pronađene stvari za koje nije utvrđeno kome pripadaju predati spremačici ili dežurnom učitelju, koji ih do pronalaženja vlasnika privremeno odlažu na određeno mjesto u Školi.

**Članak 26.**

Zaposlenici Škole moraju se racionalno koristiti sredstvima Škole koja su im stavljena na raspolaganje.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zatvoriti vrata radne prostorije te o eventualno uočenim oštećenjima izvijestiti domara škole, koji dalje izvješćuje ravnatelja.

Školsku dokumentaciju zaposlenicima nije dozvoljeno iznositi izvan škole.

**Članak 27.**

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku, a radnici Škole ravnatelju.

**Članak 28.**

Učenici su dužni čuvati udžbenike i druga nastavna sredstva te pribor za rad, a posuđene udžbenike i ostala nastavna sredstva pravodobno vratiti neoštećene .

Knjige posuđene u knjižnici učenik je obvezan čuvati i neoštećene pravodobno vratiti.

**Članak 29.**

Učenici su odgovorni za štetu koju učine na imovini Škole prema općim propisima obveznog prava.

**Članak 30.**

Radnici Škole za štetu odgovaraju prema općim propisima obveznog prava te propisima radnog zakonodavstva.

**POVREDE KUĆNOG REDA**

**Članak 31.**

U Školi su zabranjeni svi oblici fizičkog i psihičkog nasilja, iskazivanja neprijateljstva i svakog drugog oblika neprimjerenog ponašanja.

**Članak 32.**

U Školi je zabranjen svaki oblik diskriminacije na osnovi rasne ili etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invalidnosti, genetskog naslijeđa, rodnog identiteta, izražavanja ili spolne orijentacije.

**Članak 33.**

Svaki učenik, učitelj ili druga osoba koja uoči neko od nedozvoljenih ponašanja iz članaka 31. i 32. ovog Kućnog reda obvezna je o tome izvijestiti dežurnog učitelja odnosno ravnatelja .

Dežurni učitelj odnosno ravnatelj upozorit će osobu koja je počinila neko od nedozvoljenih ponašanja iz članaka 31. i 32. ovog Kućnog reda da prestane s nedozvoljenim ponašanjem jer će u suprotnom biti udaljena iz prostora Škole dobrovoljno ili putem nadležnog policijskog službenika.

**Članak 34.**

Postupanje prema odredbama ovog Kućnog reda sastavni je dio radnih obveza radnika i učenika Škole.

**Članak 35.**

Postupanje radnika suprotno odredbama ovoga Kućnog reda smatra se povredom radne obveze.

**Članak 36.**

Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama statuta Škole.

**Članak 37.**

O slučajevima težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja ravnatelj Škole dužan je izvijestiti nadležna državna tijela te postupiti prema propisanim protokolima.

**PRIJELAZNE I ZAVRŠNE ODREDBE**

**Članak 38.**

Ovaj Kućni red stupa na snagu danom objave na oglasnoj ploči 25. srpnja 2025.

**Članak 39.**

Stupanjem na snagu ovog Kućnog reda prestaje važiti Pravilnik o kućnom redu (Br.prot. 2009./013-3) od 16. veljače 2016.

**KLASA: 011-03/25-02/2**

**URBROJ: 2117-26/01-25-1**

**Predsjednica Školskog odbora:**

**Nikolina Bautović**